बब्ब आखन लगा-केईं बारी। में इत्थों दा बत्हेरा किश लेते दा ऐ चोरी करियै। एह् दिय्या इयां गै बलदा रौंह्दा हा ते आऊं चोरी करियै इत्थों दा मता किश लेई जन्दा हा। पुत्तर आखन लगा--तूं इन्ना किश इत्थों दा लेता ते दिय्या फी बी बलदा गै रेया ते साढ़ै कदें बलेआ गै नेईं। चोरी नेईं करनी, चल घरै गी चलचै। पर बब्ब नेईं मन्नेआ, ओह् उत्थें गै बैठा रेया। होंदे-होंदे इक्क दिन बुड्ढा मरी गेआ। पर उसदे पुत्रै चोरी निं कीती। ओह् अपनी मेह्नत-मजूरी करदा रेया पर गरीबी निं गेई। उस सोचेआ कुसै पीरै-फकीरै गी कोई दा-पुआ पुच्छां। ओह् घरै दा चली पेआ। दूर कुतै जाड़ै च पुज्जा तां उत्थें इक्क साधु धूनी लाइयै बैठा दा हा। ओह् बी बेई गेआ। बड़े चिरें साधुऐ ताड़ी खोल्ली। उसने साधुऐ दे पैर बन्दे। साधु पुच्छन लगा-बच्चा किआं आया? उसने आखेआ-बावा जी आऊं बड़ा गरीब आं। बत्हेरी मेह्नत-मजूरी करनां पर पूरी नेईं गै पौंदी किसै चाल्ली बी। तुस कोई पुज्जे दे महात्मा लबदे ओ। मिगी किसै चाल्ली इस नरक-जूनी चा कड्ढो।